钦定古今图书集成/历象汇编/岁功典/第091卷 > 《遵生八笺》 > 十二月事宜
## 钦定古今图书集成/历象汇编/岁功典/第091卷 > 《遵生八笺》 > 十二月事宜

《孝经纬》曰：“冬至后十五日，斗指癸为小寒，阳极阴生
乃为寒。今月初寒尚少也。后十五日，斗指丑为大寒，
至此栗烈极矣，律大吕。吕者，拒也，言阳气欲出，阴拒
之也。”

《月纂》曰：“天道西行，作事出行，俱宜向西，不宜用丑日
犯月建，作事不吉。”

《黑子秘录》曰：“是月癸丑日造门，盗贼不能进。”

《琐碎录》曰：“腊月子日晒荐席，能去蚤虱。”

又曰：“是月取猪脂四两，悬于厕中，入夏一家无蝇。”
又曰：“腊月晨起，以蒸饼卷猪脂食之，终岁不生疮疥，
久服肌体光泽。”

二十四日床底点灯，谓之“照虚耗”也。

二十四日取鼠一头烧，在于子地上埋之，永无鼠耗。
《本草图经》云：“取活鼠用油煎为膏，敷汤火疮，灭瘢疵
极良。”

《七签》曰：“初一、初二、初八、十三日、十五、二十日，沐浴去
灾悔，吉。”

《法天生意》云：“川乌炒黄，绢袋盛装，酒浸服少许，可疗
头风。”

又云：“初七、初十、十八、二十日拔白发。”

《便民要纂》曰：“大寒早出，含酥油于口中，则耐寒。”
《食物本草》云：“雪水甘寒，收藏，能解天行时疫，一切热
毒。”

是月收雄狐胆。若有人暴亡未移时者，急以温水研
灌些少入喉中即活，移时无及矣，当预备之。

是月取青鱼胆阴干。如患喉闭及骨鲠者。以此胆少
入口中。咽津即解。

《家塾事亲》曰：“是月取猪板油脂背阴挂，能治诸般疮
疥，敷汤火良。又法，取猪脂一斤，入瓷瓮中，加鸡子白
十枚，水银二钱，封瓮，埋亥地上一百日，取治痈疽极
良。”

又曰：“是月取皂角烧为末，留起，遇时疫，早起以井花
水调一钱，服之效。”

《岁时杂记》曰：“腊月宜合茵陈丸料，时疫瘟㾮，山峦瘴
气等证，岭表行客，可常随带”其方。茵陈四两大黄五
两豉心五合炒令香恒山三两桃核仁三两炒芒硝
三两杏仁三两，去皮尖鳖甲二两酒醋涂炙巴豆一
两，去皮膜去油炒，另研，共为末，蜜丸桐子大。初得时，
三日内旦服五丸，或利或吐汗。若否，再加一丸。久不
觉，即以热汤饮促之。老小以意酌服。黄病痰癖，时气
伤寒，痎疟发痫，服之无不瘥者。瘴气如神。赤白痢亦
效。春初一服。一年不病。收瓶以蜡封口，置燥处。忌食
苋菜芦笋。

《田家五行》云：“十二月二十五日夜，煮赤豆粥，合家食
之。出外者留与，名曰口数粥，能祛瘟鬼。”

《负暄杂录》：“是月二十四日，取井花水，平旦初汲者，浸
乳香数块，至元旦五鼓煖令温，从小饮乳香一豆大，
咽水三口，则一年不染时疫。”

《多能鄙事》曰：“是月取乌鸦一二只，入瓶泥封固，烧为
末。治一切劳瘦，骨蒸咳嗽。米饮调下二钱，良。”

《内景经》曰：“二十八日修迎新斋，是月初六日天仓开，
宜入山修道。”

《本草》云：“惟十二月可食芋头，他月食之发病。”